text: Der er garanti for ømme bagdele inden de når Paris
  10 juli 2016 kl. 06.13
  1.600 cykelryttere deltager i årets Team Rynkeby. Formålet er at samle penge ind til børn med kræft.
  Det bliver noget af en udfordring, når de mange cykelryttere skal kæmpe sig frem til målet i Paris.
  I alt 38 cykelhold fra hele Norden er med, og blandt dem er også et Team Rynkeby hold fra Trekanten, Sønderjylland og fra Vestjylland.
  Lørdag var der start i Esbjerg og Kolding. Søndag er der start i Aabenraa.
  Forud er gået masser af træningskilometer, så der er nogenlunde garanti for, at cykelmotionisterne kan klare den lange tur til Paris.
  I gennem det meste af et år skal deltagerne ikke alene blive i stand til at cykle de godt 1.200 km til Paris, de forpligter sig også til at gøre en indsats for at rejse penge til børn med kræft og deres familier.
  Du kan følge alle 38 hold live her 
  Team Rynkeby blev stiftet i 2002, da 11 motionscykelryttere med tilknytning til den danske juiceproducent Rynkeby Foods A/S besluttede sig for at cykle til Paris for at se afslutningen på Tour de France.
  Siden er løbet blevet stort og i dag er der flere tusinde, der ansøger om at køre med helt frivilligt.
  Sidste år lykkedes det for cykelholdene fra hele Norden at samle over 48 millioner kroner ind til kampen mod kræft. Heraf gik de 32,8 millioner kroner til Børnecancerfonden i Danmark.
   
  LÆS MERE: Sådan opstod Team Rynkeby.
  